Title: ประกาศกระทรวงพลังงาน เรื่อง กำหนดหลักเกณฑ์และวิธีการสรรหากรรมการผู้ทรงคุณวุฒิในคณะกรรมการควบคุมน้ำมันเชื้อเพลิง

ประกาศกระทรวงพลังงาน

ประกาศกระทรวงพลังงาน
เรื่อง
กำหนดหลักเกณฑ์และวิธีการสรรหากรรมการผู้ทรงคุณวุฒิ
ในคณะกรรมการควบคุมน้ำมันเชื้อเพลิง

เพื่อให้การสรรหาและคัดเลือกกรรมการผู้ทรงคุณวุฒิในคณะกรรมการควบคุมน้ำมันเชื้อเพลิงเป็นไปด้วยความเรียบร้อย
โปร่งใส เป็นธรรม และได้บุคคลที่มีความรู้ ความเชี่ยวชาญ
และมีประสบการณ์ตามที่กำหนดไว้ในมาตรา ๘ แห่งพระราชบัญญัติควบคุมน้ำมันเชื้อเพลิง
พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติควบคุมน้ำมันเชื้อเพลิง (ฉบับที่ ๒)
พ.ศ. ๒๕๕๐ จึงจำเป็นต้องกำหนดหลักเกณฑ์วิธีการสรรหากรรมการผู้ทรงคุณวุฒิในคณะกรรมการควบคุมน้ำมันเชื้อเพลิง

อาศัยอำนาจตามความในมาตรา
๕ แห่งพระราชบัญญัติควบคุมน้ำมันเชื้อเพลิง พ.ศ. ๒๕๔๒ รัฐมนตรีว่าการกระทรวงพลังงานออกประกาศไว้
ดังต่อไปนี้

ข้อ
๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ในประกาศนี้
คณะกรรมการสรรหา หมายความว่า
คณะกรรมการสรรหากรรมการผู้ทรงคุณวุฒิในคณะกรรมการควบคุมน้ำมันเชื้อเพลิง

ข้อ
๓  คณะกรรมการสรรหา ประกอบด้วย
รองปลัดกระทรวงพลังงานที่กำกับดูแลกรมธุรกิจพลังงาน เป็นประธานกรรมการ
หัวหน้าผู้ตรวจราชการกระทรวงพลังงาน ผู้ช่วยปลัดกระทรวงพลังงาน รองอธิบดีกรมธุรกิจพลังงาน
เป็นกรรมการ ผู้อำนวยการสำนักความปลอดภัยธุรกิจน้ำมัน เป็นเลขานุการ เพื่อทำหน้าที่สรรหาและพิจารณาคัดเลือกกรรมการผู้ทรงคุณวุฒิ

ข้อ
๔  คุณสมบัติและลักษณะต้องห้ามของผู้สมควรเข้ารับการคัดเลือกเป็นกรรมการผู้ทรงคุณวุฒิ
ให้เป็นไปตามมาตรา ๘ วรรคสาม แห่งพระราชบัญญัติควบคุมน้ำมันเชื้อเพลิง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติควบคุมน้ำมันเชื้อเพลิง
(ฉบับที่ ๒) พ.ศ. ๒๕๕๐

ข้อ
๕  การได้มาซึ่งรายชื่อผู้ที่มีความเหมาะสม
เพื่อคัดเลือกผู้สมควรได้รับการเสนอชื่อเป็นกรรมการผู้ทรงคุณวุฒิ
มีแนวทางการดำเนินการตามวิธีการใดวิธีการหนึ่งหรือหลายวิธีดังนี้
(๑)
ประกาศรับสมัครผู้มีความรู้ความเชี่ยวชาญ มีผลงานและประสบการณ์ในสาขาวิทยาศาสตร์ วิศวกรรมศาสตร์
สิ่งแวดล้อม กฎหมาย การควบคุมน้ำมันเชื้อเพลิง และธุรกิจน้ำมันเชื้อเพลิง
(๒)
คณะกรรมการสรรหาแต่ละคนเสนอรายชื่อผู้ที่มีความเหมาะสมเพื่อคัดเลือกเป็นกรรมการผู้ทรงคุณวุฒิในสาขาต่าง
ๆ
(๓)
วิธีการอื่นที่คณะกรรมการสรรหาเห็นสมควร

ข้อ
๖  เมื่อได้รายชื่อตามวิธีการที่กำหนดไว้ในข้อ
๕ และได้ทำการพิจารณาผู้ที่มีความเหมาะสม และผ่านการตรวจสอบหลักเกณฑ์คุณสมบัติและลักษณะต้องห้ามแล้ว
ให้คณะกรรมการสรรหาทำการคัดเลือกกรรมการผู้ทรงคุณวุฒิ

ข้อ
๗  ให้คณะกรรมการสรรหา
เสนอรายชื่อผู้ที่ได้รับการคัดเลือกเป็นกรรมการผู้ทรงคุณวุฒิในคณะกรรมการควบคุมน้ำมันเชื้อเพลิงต่อรัฐมนตรีว่าการกระทรวงพลังงาน
เพื่อนำเสนอคณะรัฐมนตรีพิจารณาแต่งตั้ง

ข้อ
๘  เมื่อคณะรัฐมนตรีแต่งตั้งกรรมการผู้ทรงคุณวุฒิครบตามจำนวนที่กำหนดไว้ในมาตรา ๘ แห่งพระราชบัญญัติควบคุมน้ำมันเชื้อเพลิง
พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติควบคุมน้ำมันเชื้อเพลิง (ฉบับที่ ๒)
พ.ศ. ๒๕๕๐ แล้ว ให้คณะกรรมการสรรหาสิ้นสุดลง

ประกาศ ณ วันที่ ๔
มีนาคม พ.ศ. ๒๕๕๙
พลเอก อนันตพร  กาญจนรัตน์
รัฐมนตรีว่าการกระทรวงพลังงาน

ปริยานุช/จัดทำ
๔ เมษายน ๒๕๕๙

ชวัลพร/ตรวจ
๔ เมษายน ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๗๒ ง/หน้า ๑๘/๒๘ มีนาคม ๒๕๕๙